Зэныбжьэгъухэм я къалэ
Гъэмахуэ зыгъэпсэхугъуэр сабийхэм я дежкIэ зэман телъыджэщ. Налшык къалэ администрацэм Лэжьыгъэмрэ социальнэ зыужьыныгъэмкIэ и IуэхущIапIэр, Къалэдэсхэм социальнэ Iуэхутхьэбзэхэр щыхуащIэ центрыр, «Гугъэм и унэ» зэгухьэныгъэр зэгъусэу «Восход» лагерым сабийхэм я зыгъэпсэхугъуэ зы махуэ къызэрагъэпэщащ. Абы къекIуэлIащ илъэси 5 — 15 ныбжьым ит сабий 40.
ЦIыкIухэм гуфIэгъуэ куэд къапэплъэрт. Лагерым абыхэм къащыIущIащ пщэдджыжь зарядкэ езыгъэкIуэкI волонтёрхэр. ИужькIэ абыхэм къапэплъэрт сабийхэм я нэгу зэрызрагъэужь парашютхэмрэ топхэмрэ, IэфIыкIэхэр зытелъ Iэнэр, гуащэ хьэпшыпхэр щIыныр, нэгъуэщIхэри. ЦIыху хьэл-щэнхэм щыщу фIым хущIэкъуныр, жэуаплыныгъэр, гуапагъэр зищIысым теухуауэ психологыр ныбжьыщIэхэм епсэлъащ. Иужьым ахэр хэтащ тхъурымбэ къэгъэпщынымкIэ зэрызытрагъэу джэгум, къафэм.
— Сабийхэр щызэхуэтшэсын хэщIапIэ къызэрыдитам папщIэ — «Восход» лагерым и унафэщI Къумыкъу Анзор, «НПИИ»-м и тхьэмадэ Юсупов Хьэсэнрэ Къалэдэсхэм социальнэ Iуэхутхьэбзэхэр щыхуащIэ центрым и унафэщI Бейтыгъуэн Зауррэ — сабийхэр къызэретшэкIын транспорт къызэрыдатам щхьэкIэ, «PEPSI» кампаниемрэ ди спонсорхэмрэ зэхьэзэхуэр къызэдгъэпэщыну Iэмал къызэрыдатам щхьэкIэ фIыщIэ ин яхудощI. А махуэм къигъэлъэгъуащ зы ныбжьым ит сабийхэр зэгурыIуэу бгъэсэным мыпхуэдэ зэхыхьэм мыхьэнэшхуэ зэриIэр. Дэ къетхьэжьа Iуэхум «Зэныбжьэгъухэм я къалэ» фIэтщащ. Нобэ абы дэтхэнэми ныбжьэгъущIэ къыщигъуэтащ, и гур утIыпщауэ гупым хэтащ. Дыхуейщ зэхьэзэхуэр дяпэкIэ нэхъ щIэх-щIэхыурэ едгъэкIуэкIыну, — жиIащ БалигъыпIэ имыувахэм ядэлэжьэнымкIэ, пIынымрэ зыхуей хуэгъэзэнымкIэ къудамэм и унафэщI Бэдракъ Iэминэ.
Гугъуэт Заремэ.
